Drie in hof oor Kaapstad-polisieman se moordAo Dion Juan Gaston Dumas (57), gestasioneer by Malmesbury-polisiestasie Twee vroue en ŉ man wat in hegtenis geneem is in verband met ao Dion Dumas (57) se moord, het Donderdag in die Atlantis-landdroshof verskyn. Maroela Media het vroeër berig Dumas, van Malmesbury-polisie, se liggaam is gevind nadat hy op Oukersdag verdwyn het. Kapt. FC van Wyk, woordvoerder van die polisie, het bevestig die drie persone is Dinsdag in hegtenis geneem waarna Dumas se liggaam in ŉ verlate gebou gevind is. Twee van die verdagtes was in besit van sy motor, ŉ wit BMW. Die persone staan tereg op aanklag van kaping en moord. Hulle sal volgende week weer in die hof verskyn waar hulle formeel sal aansoek doen om borgtog. Hulle bly in aanhouding. Lees alle vorige berigte oor Dion Dumas op Maroela Media.